Ved 21-tiden var den 63-årige ude for at lufte sin hund i kolonihaveområdet Butterstien i Skagen. Han passerede en mand, der stod og tissede, og manden bad den 63-årige forsvinde. Da den 63-årige fortsatte, blev han overfaldet af den tissende mand, og han blev tildelt en del slag. Det fortæller vagtchef ved Nordjyllands Politi, Åge Pedersen. Da den 63-årige kom hjem, opdagede han, at han havde mistet sine briller, så han fandt en lommelygte og gik tilbage for at lede efter brillerne. Men overfaldsmanden var stadig på stedet og han slog og sparkede den 63-årige adskillige gange, fortæller Åge Pedersen. Politiet blev alarmeret, og de anholdt den 42-årige mand fra lokalområdet.

Opsummering:
En 42 årig mand er fredag blevet varetægtsfængslet i fire uger sigtet for grov vold, efter han torsdag aften umotiveret overfaldt en 63-årig mand der luftede sin hund i Skagen.